2 OBK-direkteure van VBS 'misdadig' | Netwerk24
Deur Hanlie Stadler 26 Augustus 2019 13:58
Die Openbare Beleggingskorporasie (OBK) het dit verwelkom dat twee van sy oudwerknemers wat hom op die direksie van VBS Mutual Bank verteenwoordig het, tot misdadige direkteure verklaar is.
Die embleem van VBS Mutual Bank.
Die hooggeregshof in Johannesburg het verlede week beslis Ernest Nesane en Paul Magula het hul pligte as direkteure van dié besteelde bank versaak. Die OBK het die aansoek gebring om hulle tot misdadige direkteure ingevolge die Maatskappywet te laat verklaar.
Dit beteken hulle mag vir minstens sewe jaar óf lewenslank nie weer direkteure van enige maatskappy wees nie. Dis onseker of die hof 'n spesifieke tyd vasgestel het.
Nesane was voorheen die OBK se regshoof en Magula sy risikohoof.
Magula is in April 2018 ná 'n dissiplinêre verhoor afgedank en Nesane het bedank kort nadat hy voor adv. Terry Motau getuig het oor gebeure by VBS. Motau het die forensiese ondersoek na VBS namens die Reserwebank gedoen nadat die Reserwebank VBS in Maart 2018 weens ernstige kontantvloeiprobleme in kuratele geplaas het.
Motau se verslag, "The Great Bank Heist", was verdoemend oor die bedrog wat deur topbestuurslui en direkteure van VBS gepleeg is. Meer as R2 miljard het verdwyn.
Nesane en Magula het volgens dié verslag R7 miljoen se omkoopgeld elk ontvang om stil te bly oor die bedrog by die bank.
Die OBK sê in 'n verklaring die hofbeslissing "stuur 'n belangrike boodskap aan alle direkteure om hul fidusiêre verantwoordelikhede ernstig te bejeën en beklemtoon dat onetiese gedrag deur leierskap nie sonder gevolge kan wees nie".
Die besluit kom terwyl die OBK self sukkel om sy geloofwaardigheid te herstel nadat twyfelagtige beleggings gedoen is terwyl dr. Daniel Matjila die uitvoerende hoof was. Dis tans die onderwerp van 'n kommissie van ondersoek onder leiding van regter Lex Mpati. Dié kommissie moet sy verslag en aanbevelings teen 31 Oktober aan pres. Cyril Ramaphosa oorhandig.